Podľa evidencie dopravného inšpektorátu si ich zatiaľ nevymenilo ešte asi 36 000 Bratislavčanov. Tí by tak vo vlastnom záujme mali urobiť čo najskôr. Zastupujúca hovorkyňa Krajského riaditeľstva Policajného zboru Silvia Miháliková hovorí, že to platí najmä pre vodičov, ktorí žiadajú o vydanie medzinárodného vodičského preukazu. Upozorňuje, že vodičom, ktorí sa pri tejto žiadosti nepreukážu platným vodičským preukazom vydaným po roku 1992, obmedzia aj platnosť medzinárodného vodičského preukazu. V súlade s platnosťou predloženého vodičského preukazu bude platný teda len do 31. 12. 2002. Bežne sa však medzinárodný vodičský preukaz vydáva s platnosťou na tri roky. Pouvažovať by preto mali najmä dovolenkári, ktorí ešte majú šancu ušetriť čas i peniaze za dvojnásobnú výmenu v krátkom čase. Nový vodičský preukaz vydajú do desiatich dní od podania žiadosti. Starý vodičský preukaz polícia žiadateľovi dovtedy ponechá.
Kde sa dá vymeniť
Starý vodičský preukaz za nový si môžete vymeniť na Krajskom dopravnom inšpektoráte na Kopčianskej ulici v Petržalke, na oddelení evidencie vodičov, ale aj na pobočkách okresných dopravných inšpektorátov. Silvia Miháliková však upozorňuje, že tieto pobočky vybavujú len žiadosti o výmenu vodičského preukazu platného do konca roku 2002, všetky iné žiadosti vybavíte len na Krajskom dopravnom inšpektoráte na Kopčianskej.
"Ak vodičský preukaz potrebujete vymeniť urýchlene, na Kopčianskej ho dostanete ešte v ten deň, ale nech vás neprekvapia dlhšie rady. Úradné hodiny sú totožné s úradnými hodinami na okresných dopravných inšpektorátoch, až na stredu, keď naši policajti úradujú do 17.30 hod.," hovorí Silvia Miháliková.
Čo potrebujete
- vyplnenú žiadosť o vydanie vodičského preukazu (tlačivá budú k dispozícii priamo na okresnom dopravnom inšpektoráte alebo na stránke http://www.minv.sk/krpzba)
- jednu fotografiu 3,5 x 4,5 cm (môže byť farebná i čiernobiela, musí však zodpovedať skutočnej podobe
- kolok v hodnote 100,- Sk
- občiansky preukaz
- pôvodný vodičský preukaz
(jm)
Adresy okresných dopravných inšpektorátov:
Okresný dopravný inšpektorát Bratislava I, Lermontovova ul. č.1
Okresný dopravný inšpektorát Bratislava II, Osvetová ul. č. 4
Okresný dopravný inšpektorát Bratislava III, Legerského č. 1
Okresný dopravný inšpektorát Bratislava IV, Ul. M. Schneidra-Trnavského č. 1
Okresný dopravný inšpektorát Bratislava V, Námestie hraničiarov 1/B
Krajský dopravný inšpektorát Kopčianska 84 (dostanete sa tam autobusom č. 89 z Mlynských nív. Vystúpiť môžete na poslednej zastávke - Kopčany alebo na predposlednej - Kopčianska
Úradné hodiny
Každý deň okrem piatka od 7.30 do 15.00 hod., v piatok len do 12.00 hod. Cez obed počítajte s prestávkou od 12.00 do 13.00 hod.